ZAKAJ SE UČITI O AI
1 Tehnologija, spremembe in vi
Leta 1922 je znani izumitelj T. A. Edison zapisal: “Mislim, da bodo gibljive slike (kinematografija – op. prev.) revolucionarno spremenile naš izobraževalni sistem in da bodo v nekaj letih popolnoma ali vsaj v veliki meri nadomestile klasične učbenike”1.
In vendar se je izkazalo, da je bila od tedaj do danes uporaba video materialov pri učiteljih zelo omejena. Po drugi strani pa je, na primer, v drugi polovici prejšnjega stoletja, nekako do konca devetdesetih let, diaprojektor pri učiteljih postal izjemno priljubljen. V nasprotju z video tehnologijo jim je omogočal, da:
- si pripravijo diapozitive po želji in po dostopni ceni,
- ga uporabljajo kot tablo, torej kot orodje, ki ne spreminja njihovega načina poučevanja,
- diapozitive ponovno uporabijo, izberejo poljuben vrstni red prikaza in jih dopolnijo/izpopolnijo2.
Če je na voljo neka nova tehnologija, ki vam lahko pomaga, se vprašajte:
- Katere funkcije bi želeli, da ima?
- Ali bi zaradi njene uporabe spremenili svoj način poučevanja?
- Ali se bojite, da ste prisiljeni v spremembe?
UMETNA INTELIGENCA IN VI
Kot učitelj se vsak dan srečujete s spremembami. Razvoj tehnologij, v majhnih ali velikih korakih, prinaša spremembe: tehnologije spreminjajo svet, v katerem poučujete. Spreminjajo učence, ki jih učite. In nenazadnje vplivajo tudi na to, kaj in kako poučujete: na vsebine, na veščine in na kontekst učenja in poučevanja. Spremenijo pa lahko tudi vaš pristop k poučevanju.
Ta priročnik se ukvarja z vprašanjem, kako lahko posebna veja tehnologije, imenovana umetna inteligenca (UI), spremeni vaš način poučevanja.
Zakaj UI? Kadar je UI učinkovito uporabljena, sta hitrost in obseg sprememb, ki jih prinaša, lahko neznanska. Pravzaprav – ali je sploh kaj, česar stroj, ki naj bi bil inteligenten, ne more narediti? Ali lahko nemara poučuje bolje, kot to počnete vi? Ali bi vas lahko celo nadomestil v razredu? Veliko je pomembnih vprašanj, ki zahtevajo odgovore.
Trenutno obstoječi programi UI so zasnovani za eno, specifično nalogo in za specifičen tip uporabnikov, na primer, programska oprema za prevajanje besedil ne zna napovedati gibanja tečajev delnic.
Kar zadeva posamična opravila (naloge), je UI vsekakor sposobna opraviti določene naloge bolje kot ljudje. Toda večino drugih, drugačnih nalog ali opravil, celo otrok zlahka opravi veliko bolje kot najbolj razvita UI. UI bo morala prehoditi še zelo dolgo pot, preden bo lahko izpodrinila človeka pri tako kompleksni kognitivni, družbeni in kulturni dejavnosti, kot je poučevanje. Lahko pa pomaga dopolniti učiteljevo, zaenkrat nenadomestljivo delo. V strokovni literaturi med drugim naletimo na angleški izraz “augmented human” (“obogateni človek”)3, ki bi bil v našem primeru lahko “obogateni učitelj”.
Pedagoška stroka poudarja, da mora biti pri uporabi UI v izobraževanju učitelj vedno natančno seznanjen z dogajanjem in mora nadzorovati delovanje UI. Najučinkovitejša uporaba UI je tista, ki učitelja opolnomoči. Ko učitelj ve, kaj se učenec uči, dobri rezultati ne bodo izostali4.
Cilj tega priročnika je, da z njim pridobite znanje, potrebno za odločitev, ali vam UI lahko pomaga ter kako in pri čem. Upamo, da vam bomo pomagali, da boste dobro pripravljeni na prihodnost in boste zlahka sprejeli spremembe, ki jih prinaša UI.
1 Cuban, L., Teachers and machines: The classroom use of technology since 1920, Teacher College Press, 1986.
2 Lee, M., Winzenried, A., The use of Instructional Technology in Schools, Lessons to be learned, Acer Press, 2009.
3 Holmes, W., Bialik, M., Fadel, C., Artificial Intelligence In Education: Promises and Implications for Teaching and Learning, 2019.
4 Groff, J., Personalized Learning: The state of the field and future directions, Center for curriculum redesign, 2017.